
UKMERGĖS RAJONO SAVIVALDYBĖS ADMINISTRACIJOS
STRATEGINIO PLANAVIMO, INVESTICIJŲ IR VERSLO PLĖTROS SKYRIAUS NUOSTATAI

I SKYRIUS
BENDROSIOS NUOSTATOS

1. Šie nuostatai reglamentuoja Ukmergės rajono savivaldybės administracijos Strateginio planavimo, investicijų ir verslo plėtros skyriaus (toliau – skyriaus) uždavinius, funkcijas ir teises bei veiklos organizavimą. 
2. Skyrius yra Ukmergės rajono savivaldybės administracijos (toliau – administracija) struktūrinis padalinys, tiesiogiai pavaldus rajono Savivaldybės administracijos direktoriui (toliau – direktorius) ir sprendžiantis jo kompetencijai priskirtus  klausimus. 
3. Skyrius neturi juridinio asmens teisių, jo veikla yra finansuojamas iš savivaldybės biudžeto. 
4. Skyrius savo veikloje vadovaujasi Lietuvos Respublikos Konstitucija, Lietuvos Respublikos įstatymais, Vyriausybės nutarimais, kitais teisės aktais, Savivaldybės tarybos sprendimais, Savivaldybės mero potvarkiais, savivaldybės administracijos nuostatais, direktoriaus įsakymais ir šiais nuostatais. 
5. Skyrius teisės aktų nustatyta tvarka turi savo blanką su savivaldybės herbu, kuris naudojamas savivaldybės funkcijoms vykdyti. 
	6. Šie nuostatai nustato skyriaus funkcijas, uždavinius, struktūrą ir valdymą, darbuotojų teises ir atsakomybę bei šių nuostatų pakeitimo tvarką. Skyriaus pareigybių sąrašą ir pareigybių aprašymus tvirtina savivaldybės  administracijos direktorius.

II SKYRIUS
SKYRIAUS UŽDAVINIAI IR FUNKCIJOS

	7. Svarbiausi skyriaus uždaviniai yra šie:
	7.1. rengti ir įgyvendinti savivaldybės administracijos investicijų politiką;
	7.2. organizuoti savivaldybės strateginio planavimo sistemą bei koordinuoti strateginio planavimo procesą savivaldybės administracijoje;
	7.3. administruoti rajono savivaldybės teikiamos paramos verslui sistemą;
	7.4. aktyvinti bendradarbiavimą su nevyriausybinėmis organizacijomis.
	8. Skyrius, vykdydamas jam pavestus uždavinius, atlieka šias funkcijas:
8.1. organizuoja ir koordinuoja rajono savivaldybės strateginių planų, plėtros programų, veiklos planų rengimą ir įgyvendinimo priežiūrą;
8.2. organizuoja savivaldybės investicijų projektų rengimą, siekiant pritraukti Lietuvos ir užsienio investicijas į rajoną;
	8.3. koordinuoja savivaldybės paraiškų rengimą finansinei paramai gauti iš Europos Sąjungos struktūrinių fondų, Valstybės kapitalo investicijų programos ir kitų programų;
	8.4. teikia informaciją savivaldybės administracijos skyriams, savivaldybės įstaigoms ir organizacijoms apie finansinės paramos galimybes;

8.5. palaiko ryšius su ministerijomis, fondais, agentūromis, užsienio partneriais, kitomis savivaldybėmis investicijų, strateginio planavimo, verslo plėtros klausimais;
	8.6. dalyvauja regioninių, nacionalinių plėtros planų, programų, strategijų kūrime, atnaujinime ir įgyvendinime, teikia pasiūlymus;
8.7. kaupia, analizuoja, sistemina ir viešina informaciją apie vykdomus savivaldybės administracijos bei jai pavaldžių įstaigų investicinius ir kitus projektus, finansuojamus Europos Sąjungos struktūrinių ir kitų fondų bei programų lėšomis; 
8.8. bendradarbiauja su verslo įmonėmis investicijų pritraukimo ir verslo plėtros klausimais;
8.9. administruoja rajono pagalbos smulkaus ir vidutinio verslo subjektams fondo veiklą;
	8.10. analizuoja bendradarbiavimo su rajono nevyriausybinėmis organizacijomis būklę, efektyvumą, teikia pasiūlymus dėl bendradarbiavimo proceso tobulinimo;
8.11. administruoja paramos rajono nevyriausybinėms organizacijoms teikimą: skelbia viešus paramos konkursus, priima ir registruoja paraiškas, sistemina ir teikia jas ekspertų grupių svarstymui;
	8.12. rengia skyriaus inicijuojamų viešųjų pirkimų konkursų sąlygas, nustatyta tvarka vykdo tiekėjų apklausas, vykdo kitus Viešųjų pirkimų įstatymo reikalavimus;
8.13. Savivaldybės tarybos veiklos reglamento bei Savivaldybės administracijos nuostatų nustatyta tvarka rengia arba dalyvauja rengiant skyriaus kompetencijos klausimais tarybos sprendimų bei mero potvarkių ir administracijos direktoriaus įsakymų, mero ir administracijos direktoriaus raštų projektus;
	8.14. teikia informaciją Savivaldybės tarybai, merui ir administracijos direktoriui visais
skyriaus kuruojamais klausimais;
	8.15. vykdo kitas Savivaldybės tarybos sprendimais, mero potvarkiais bei administracijos direktoriaus įsakymais nustatytas funkcijas.

III SKYRIUS
SKYRIAUS TEISĖS

	9. Skyrius, įgyvendindamas jam pavestus uždavinius ir atlikdamas funkcijas, turi teisę:
	9.1. gauti iš administracijos struktūrinių padalinių, kitų įstaigų dokumentus ir informaciją, kurių reikia skyriaus uždaviniams įgyvendinti ir funkcijoms atlikti; 
9.2. teikti pasiūlymus Savivaldybės administracijos direktoriui, Savivaldybės merui organizaciniais ir lokalinių teisės aktų rengimo, pakeitimo, tikslinimo klausimais;
9.3. Savivaldybės administracijos direktoriui, Savivaldybės merui pavedus pagal savo kompetenciją atstovauti Savivaldybę  kitose institucijose ir įstaigose; 
9.4. dalyvauti mokymuose ir kelti savo kvalifikaciją;
9.5. naudotis kitomis Lietuvos Respublikos įstatymų ir kitų teisės aktų nustatytomis teisėmis;
	9.6. tarnybiniais tikslais naudotis savivaldybės administracijoje esančia technika: telefonu, faksu, kompiuteriais, transportu ir kitomis priemonėmis.

IV SKYRIUS
 SKYRIAUS VEIKLOS ORGANIZAVIMAS

	10. Skyrius tiesiogiai pavaldus administracijos direktoriui.
	11. Skyriui vadovauja vedėjas, į pareigas skiriamas ir atleidžiamas Lietuvos Respublikos valstybės tarnybos įstatymo nustatyta tvarka.
	12. Skyriaus vedėjas:
	12.1. atsako už skyriaus vidaus darbo tvarką;
	12.2. planuoja ir organizuoja skyriaus darbą;
	12.3. atsiskaito administracijos direktoriui už skyriaus veiklą;
	12.4. teikia administracijos direktoriui pasiūlymus savo kompetencijos klausimais;
	12.5. vykdo kitas teisės aktų nustatytas funkcijas, administracijos direktoriaus pavedimus.
	12.6. teikia rajono savivaldybės administracijos direktoriui pasiūlymus dėl skatinimo ir nuobaudų skyrimo skyriaus darbuotojams.
	13. Skyriaus darbuotojai dirba vadovaudamiesi šiais nuostatais ir atitinkamų tarnautojų pareigybių aprašymais, kuriuos tvirtina administracijos direktorius.
	14. Skyriaus vedėjui nesant, skyriaus vedėjo pareigas vykdo vedėjo pavaduotojas.
	15. Skyriaus darbuotojų atostogų, komandiruočių, stažuočių bei ligos metu juos pavaduoja kitas skyriaus darbuotojas arba darbuotojai.

V SKYRIUS
 BAIGIAMOSIOS NUOSTATOS

	
	16. Skyriaus nuostatai keičiami ir papildomi pasikeitus Skyriaus kompetencijai.  Nuostatai tvirtinami Administracijos direktoriaus įsakymu.
	17. Skyrius reorganizuojamas ar likviduojamas Savivaldybės tarybos sprendimu teisės aktų nustatyta tvarka. Šiuo atveju skyrius savo įgaliojimus perduoda naujiems administracijos struktūriniams padaliniams, kuriems priskiriamos skyriaus funkcijos.
18. Perduodant ir perimant funkcijas, surašomas perdavimo – priėmimo aktas, kuriame pateikiami  svarbiausieji duomenys apie Skyriaus dokumentų ir reikalų būklę. Perduodamas skyriaus antspaudas ir spaudai.   


		



